Tshwane doen ‘alles moontlik’ om krag te herstel(Foto: The City of Tshwane/Facebook) Tshwane se burgemeester het inwoners opnuut verseker dat die metro “alles moontlik” doen om die kragtoevoer na al sy inwoners te herstel nadat verskeie kragtorings Sondagaand tydens ŉ storm meegegee en op die N4 in Pretoria geval het. Hoewel Cilliers Brink nie ŉ vasgestelde tydlyn kan gee oor wanneer nagenoeg 32 woonbuurte in en om Pretoria en Centurion weer krag sal hê nie, het Eskom intussen ingespring om die metro met herstelwerk by te staan. Brink het Dinsdagmiddag een van die beskadigde kragmaste saam met die minister van elektrisiteit, dr. Kgosientsho Ramokgopa, besoek. Ramokgopa het tydens die besoek onderneem om die metro by te staan om te verseker dat die herstelwerk gou afgehandel word. “Eskom help tans die metro om monopole te bekom, maar ons is ook in gesprekke met ander vervaardigers, so daar is nie net een enkele verskaffer van die monopole nie,” het Brink aan joernaliste gesê. “Om die herstelwerk te doen is ŉ massiewe taak, maar hoe meer bystand ons kry, hoe makliker is dit om kragtoevoer te herstel. Daar is nie ŉ vasgestelde tydlyn vir die herstelwerk nie, maar die doelwit is wel om die werk so gou moontlik af te handel.” Dr. Kgosientsho Ramokgopa, minister van elektrisiteit, en Cilliers Brink, Tshwane se burgemeester. (Foto: The City of Tshwane/Facebook) Minstens 21 gebiede in Pretoria se krag is Maandag en Dinsdag herstel, maar talle woongebiede, waaronder Mamelodi, sit steeds sonder krag. Brink het vroeër onthul dat herhaalde plundering en beskadiging van kragtorings langs die N4 in Pretoria moontlik die rede is waarom dié strukture eindelik meegegee het. Ramokgopa sê hy en Brink het reeds samesprekings gehou oor wat gedoen kan word om gevalle soos dié voortaan te vermy. “Ons besef dat daar op kort termyn iets gedoen moet word om die kraginfrastruktuur te beveilig en gemeenskappe teen langdurige kragonderbrekings soos dié te beskerm,” het Ramokgopa gesê. “Daarom sal ek die moontlikheid van groter sekerheidsbystand en ander ingrypings met die polisieminister opneem.”